Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (FEG/2013/000 TA 2013 - Għajnuna teknika fuq l-inizjattiva tal-Kummissjoni) /* COM/2013/0291 final */





MEMORANDUM TA’ SPJEGAZZJONI Il-Punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba[1] jippermetti l-mobilizzazzjoni tal-Fond Ewropew ta’ Aġġustament għall-Globalizzazzjoni (FEG) permezz ta’ mekkaniżmu ta’ flessibbiltà, bil-limitu massimu annwali ta’ EUR 500 miljun lil hinn mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni[2]. TAQSIRA TAL-APPLIKAZZJONI U L-ANALIŻI Dejta ewlenija: Nru ta’ Referenza tal-FEG FEG/2013/000 Il-Kummissjoni Ewropea Assistenza teknika Nefqa amministrattiva: baġit f'EUR 750 000 % ta' nefqa amministrattiva (limitu: 0,35 %) 0,15 %) Skont l-Artikolu 8(1) tar-Regolament (KE) Nru 1927/2006, il-proporzjon li jikkorrispondi għal 0,35 % tal-ammont annwali massimu tal-FEG jista' jkun disponibbli kull sena għal għajnuna teknika fuq l-inizjattiva tal-Kummissjoni. Għajnuna teknika li se tkun iffinanzjata u analiżi tal-ispejjeż stmati tagħha 1. L-għotja se tkun użata għan-nefqa msemmija fl-Artikoli 8(1) u (4) kif ukoll fl-Artikolu 9(2) tar-Regolament (KE) Nru 1927/2006, kif spjegat hawn taħt. 2. Monitoraġġ: Il-Kummissjoni se tkompli tiġbor id-dejta dwar l-applikazzjonijiet li waslu u tħallsu, u l-miżuri proposti u implimentati, u se taġġorna l-Istampa tal-Istatistika tal-FEG b'informazzjoni sa tmiem l-2013. Filwaqt li titkompla l-ħidma ta’ tħejjija ta’ dawn l-aħħar snin, dan jista’ jsir bir-riżorsi amministrattivi normali tal-Kummissjoni. 3. Informazzjoni: Il-websajt dwar il-FEG[3], li l-Kummissjoni waqqfet fi ħdan il-qasam tagħha tal-Impjieg, l-Affarijiet Soċjali u l-Inklużjoni, u li hija qed iżżomm skont kif meħtieġ mill-Artikolu 9(2) tar-Regolament (KE) Nru 1927/2006, se tkun aġġornata b’mod regolari, se jiżdied il-kontenut tagħha u kull element ġdid se jkun tradott ukoll fil-lingwi kollha tal-UE. Se tinħareġ informazzjoni dwar ir-Regolament tal-FEG il-ġdid u se jinħareġ, jiġi tradott, stampat u ddistribwit ir-rapport annwali tal-FEG. Se jiġu inkoraġġiti l-għarfien ġenerali tal-FEG u l-viżibilità tiegħu. Il-FEG se jkun trattat f’pubblikazzjonijiet u f’attivitajiet awdjoviżivi varji tal-Kummissjoni. Dawn kollha huwa stmat li se jiġu jiswew EUR 80 000. 4. Il-ħolqien ta' bażi tal-għarfien: Il-Kummissjoni għadha għaddejja bil-ħidma tagħha bil-ħsieb li toħloq formola elettronika għall-applikazzjoni u tistabbilixxi proċeduri standardizzati għall-applikazzjonijiet tal-FEG; dan se jippermetti li l-applikazzjonijiet fil-kuntest tar-Regolament il-ġdid ikunu ssimplifikati, li l-ipproċessar tagħhom jitħaffef u r-rapporti jinħarġu aktar faċilment skont il-bżonnijiet varji. L-istandardizzazzjoni ta’ formoli ta’ rapporti finali għadha għaddejja wkoll, bl-għan li tnaqqas il-piż amministrattiv tal-Istati Membri. Din se ttejjeb il-bażi ta’ dejta li tiġbor fiha l-fatti u ċ-ċifri ta’ każijiet tal-FEG, inklużi dwar il-ħaddiema, il-miżuri u r-riżultati. L-ispiża għal dan hi stmata li se tiswa EUR 80 000. 5. Għajnuna amministrattiva u teknika: Il-Grupp ta' Esperti tal-Persuni ta' Kuntatt tal-FEG, b’membru wieħed minn kull Stat Membru, se jkun qed isejjaħ żewġ laqgħat, li flimkien huma stmati li se jammontaw għal EUR 70 000. 6. Barra minn hekk, il-Kummissjoni se torganizza netwerking fost l-Istati Membri. L-avveniment ta' prijorità f'din l-attività ta' netwerking se jkun seminar għall-prattikanti dwar l-implimentazzjoni tal-FEG, u se tintuża l-esperjenza miġbura skont ir-Regolament attwali (2007-2013) biex twitti t-triq għall-ġdid (2014-2020). L-ispiża għal dan hi stmata li se tiswa EUR 120 000. 7. Evalwazzjoni: Il-Kummissjoni se tmexxi l-fażi finali tal-evalwazzjoni ex-post tal-FEG (2007-2013) permezz ta’ kuntratt ma’ konsulent estern li jevalwa l-każijiet tal-FEG kif u meta jingħalqu, u li jiffoka fuq l-impatt tal-FEG u l-valur miżjud tiegħu matul il-perjodu attwali. L-ispiża għal din l-evalwazzjoni hi stmata li se tiswa EUR 400 000. Lista || Għadd stmat || Nefqa stmata għal kull oġġett (f'EUR) || Spejjeż totali (f'EUR) Monitoraġġ || || || 0 Attivitajiet ta' informazzjoni || Varji || Varji || 80 000 Ħolqien ta' bażi ta' għarfien || Varji || Varji || 80 000 Għajnuna amministrattiva u teknika: Laqgħat tal-Grupp Espert tal-Persuni ta' Kuntatt tal-FEG || 2 || 35 000 || 70 000 Għajnuna amministrattiva u teknika: Netwerking dwar l-implimentazzjoni tal-FEG || Varji || Varji || 120 000 Evalwazzjoni ex-post għall-2007-2013 || 1 || 400 000 || 400 000 Total tal-ispejjeż stmati || || 750 000 Finanzjament 8. Il-baġit annwali totali disponibbli għall-FEG huwa ta’ EUR 500 miljun. L-Artikolu 8(1) tar-Regolament (KE) Nru 1927/2006 jiddikjara li 0,35 % ta' dan l-ammont (jiġifieri EUR 1 750 000) jista' jsir disponibbli kull sena għal għajnuna teknika fuq l-inizjattiva tal-Kummissjoni. Fil-preżent, l-ammont sħiħ għall-2013 għadu disponibbli; s'issa xejn għadu ma ġie allokat għal għajnuna teknika. 9. L-għotja proposta għall-għajnuna teknika fuq l-inizjattiva tal-Kummissjoni fl-2013 hija ta' EUR 750 000. Wara l-mobilizzazzjoni ta' dan l-ammont, ikun hemm ukoll l-ammont ta' EUR 1 000 000 li jibqa' potenzjalment disponibbli f'każ li jerġa' jiġi meħtieġ aktar tard fis-sena. 10. Filwaqt li tqis l-ammont massimu possibbli ta' għotja mill-FEG skont l-Artikolu 8(1) tar-Regolament (KE) Nru 1927/2006 kif ukoll il-kamp ta' applikazzjoni tar-riallokazzjoni ta' approprjazzjonijiet, il-Kummissjoni qiegħda tipproponi li timmobilizza l-FEG għall-ammont totali msemmi hawn fuq, li għandu jiġi allokat taħt l-intestatura 1a tal-qafas finanzjarju. 11. Bil-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata tat-trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta tal-mobilizzazzjoni, fil-livell politiku xieraq, biex tinforma lill-fergħa l-oħra u lill-Kummissjoni dwar l-intenzjonijiet tagħha. F’każ ta’ nuqqas ta’ qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali ta’ trijalogu. 12. B’mod separat il-Kummissjoni tippreżenta talba ta' trasferiment sabiex fil-baġit għall-2013 iddaħħal approprjazzjonijiet ta' impenn speċifiċi, kif mitlub mill-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet ta’ pagament 13. Approprjazzjonijiet mil-linja baġitarja tal-FEG se jintużaw biex ikopru l-ammont ta' EUR 750 000 meħtieġ għall-għajnuna teknika. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (FEG/2013/000 TA 2013 - Għajnuna teknika fuq l-inizjattiva tal-Kummissjoni) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[4], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[5], u b'mod partikolari l-Artikolu 8(2) tiegħu, Wara li kkunsidraw il-proposta mill-Kummissjoni[6], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf sabiex jipprovdi sostenn addizzjonali lil ħaddiema ssensjati li jbatu l-konsegwenzi ta’ bidliet strutturali ewlenin fix-xejriet kummerċjali dinjin, u sabiex jgħinhom fl-integrazzjoni mill-ġdid tagħhom fis-suq tax-xogħol. (2) Il-Ftehim Interistituzzjonali tas-17 ta Mejju 2006 jippermetti l-mobilizzazzjoni tal-FEG sal-limitu massimu annwali ta' EUR 500 miljun. (3) Ir-Regolament (KE) Nru 1927/2006 jistipula li 0,35 % tal-ammont massimu annwali jista' jsir disponibbli kull sena għal assistenza teknika fuq l-inizjattiva tal-Kummissjoni. Il-Kummissjoni għalhekk qiegħda tressaq proposta biex timmobilizza l-ammont ta' EUR 750 000. (4) Il-FEG għandu, għaldaqstant, jiġi mmobilizzat biex jipprovdi għajnuna teknika fuq l-inizjattiva tal-Kummissjoni. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2013, il-Fond Ewropew ta’ Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta’ EUR 750 000 f’approprjazzjonijiet ta’ impenn u ta’ pagamenti. Artikolu 2 Din id-Deċiżjoni tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] http://ec.europa.eu/egf [4] ĠU C 139, 14.6.2006, p. 1. [5] ĠU L 406, 30.12.2006, p. 1. [6] ĠU C […], […], p. […].